இந்த எழுத்துச் சீர்திருத்தம் விசைப்பலகை/ கணிப்பொறி போன்ற தொழில்நுட்ப வளர்ச்சிக்கு ஏதுவாக அமைந்தது என்று சிலர் சொல்வதைக் கேட்டிருக்கிறேன். வரைகலை வல்லுநர்கள் எழுத்தை வரைய எளிதாக்கியிருக்கலாம். ஆனால் நுட்ப ரீதியான பலனில்லை.  தமிழ்99 பலகையில் ல+ஐ அடித்து "லை" எழுதுகிறோம். ஒலிப்புமுறையில் "lai" அடித்து லை எழுதுகிறோம். எழுத்துருவியலில் என்ன படவுரு(Glyph) வரைகிறோமோ அதுவே தெரியும். ஒருங்குறியில் letter தனியாகவும் mark தனியாகவும் இருக்கும். ligatureஇல் இரண்டையும் இணைத்து மெய் எழுத்தை உருவாக்குகிறோம். எனவே  பழைய முறைக்கும் புதிய எழுத்துமுறைக்கும் நுட்பரீதியில் வேறுபாடே இல்லை. 

ஒருங்குறி அல்லாத குறியாக்கத்தில் (Non Unicode Encodings) தான் இந்தச் சீர்திருத்தம் பலனளித்திருக்கலாம். ஆனால் அந்த ஒருங்குறியல்லாதவை மொழிநுட்ப வளர்ச்சிக்கு எதிரானவை, இப்போது காலாவதியும் ஆகிவிட்டன. எழுத்துச் சீர்திருத்தம் சரியா தவறா எனச் சமூக/அரசியல் ரீதியில் வேண்டுமானால் பார்க்கலாம். ஆனால் தமிழ் எழுத்துகளைக் கணினியில் பயன்படுத்த இலகுவாக்கியது என்பது தவறு.